Ego Nicholaus, Dei gratia Bisuntinensis archiepiscopus, notum facio presentibus et futuris quod nobilis vir Hugo, miles, de Borbona, dedit in puram et perpetuem elemosinam Deo et Beate Marie Morimundi et fratribus ibidem Deo serventibus molendinum suum quod est sub Borbonia situm et terram ante idem molendinum, ad aliquod edificium ibidem si predictis fratribus placuerit faciendum. Laudaverunt etiam et ratum habuerunt hoc donum filii dicti Hugonis Petrus, Gerardus et Willermus, de feodo cujus Willermi idem molendinum movet, et hoc idem laudavit uxor dicti Willermi Margareta.
Dedit iterum et concessit jamdictus Hugo, miles, predictis fratribus Morimundi laude et assensu pronominatorum filiorum suorum Petri videlicet, Gerardi et Willermi, paschua per totum finagium suum de Borbonia et per totam terram suam in omnibus terris cultis et incultis ad omnia genera animalium pascenda et enutrienda, ita tamen quod si sepedicti fratres vel eorum animalia casu aliquo alicui dapnum fecerint, sine emenda vel altero gravamine dapnum restituere tenebuntur.
Et ne super hac elemosina supradicti fratres Morimundi possent in posterum ab aliquo perturbari, ad petitionem dicti Hugonis militis et pronominatorum filiorum ejusdem sigilli mei testimonio presentem paginam roboravi. Actum anno Domini millesimo ducentesimo tricesimo quinto.